1. ปัจจัยความเสี่ยง

ปัจจัยความเสี่ยงที่อาจเกิดขึ้นและมีผลกระทบต่อบริษัทฯ ได้แก่

1.  ความเสี่ยงด้านต้นทุนสินค้า

  ในช่วงปี 2546 ที่ผ่านมา ถือได้ว่าเป็นปีทองของธุรกิจพัฒนาอสังหาริมทรัพย์
  หลังจากมีสัญญาณการฟื้นตัวอย่างชัดเจนมาตั้งแต่ปี 2545
  การลงทุนและการขยายตัวอย่างมากทำให้เกิดภาวะต่าง ๆ ที่อาจมีผลกระทบต่อต้นทุนสินค้าดังนี้

วัสดุและแรงงานก่อสร้าง

  ด้วยธุรกิจพัฒนาอสังหาริมทรัพย์ที่ขยายตัวอย่างมากและต่อเนื่องตั้งแต่ปี 2545
  ส่งผลให้ความต้องการวัสดุและแรงงานก่อสร้างเพิ่มสูงอย่างมากจนอาจทำให้เกิดภาวะขาดแคลน
  และทำให้ราคาวัสดุก่อสร้างและค่าจ้างแรงงานปรับตัวสูงขึ้น
  ปัญหาดังกล่าวอาจส่งผลกระทบต่อต้นทุนและระยะเวลาการก่อสร้างโครงการต่างๆของบริษัทฯ

  เพื่อป้องกันและลดความเสี่ยงอันอาจเกิดขึ้นจากการขาดแคลนวัสดุและแรงงานก่อสร้าง ตั้งแต่ปี
  2546 บริษัทฯ ได้ปรับนโยบายการขายโดยการสร้างบ้านพร้อมอยู่ก่อนเปิดการขาย ทำให้บริษัทฯ
  สามารถวางแผนการก่อสร้าง
  และสามารถบริหารความเสี่ยงเรื่องราคาวัสดุก่อสร้างรวมไปถึงระยะเวลาก่อสร้างได้อย่างมีประสิทธิภาพ
  นอกจากนี้บริษัทฯ ยังมีนโยบายเลือกใช้ผู้รับเหมาขนาดกลางถึงขนาดใหญ่
  ที่มีความพร้อมด้านเงินทุน แรงงานก่อสร้าง
  และประสบการณ์ที่จะวางแผนสั่งซื้อวัสดุก่อสร้างล่วงหน้า เพื่อป้องกันปัญหาดังกล่าวอีกด้วย

ราคาที่ดิน

  แม้ข้อมูลฝ่ายเศรษฐกิจในประเทศ ธนาคารแห่งประเทศไทย แสดงมูลค่าการซื้อขายที่ดินในปี
  2546 เพิ่มขึ้นจากปี 2545 กว่าร้อยละ 50
  สะท้อนให้เห็นถึงการแข่งขันกันระหว่างผู้ประกอบการเพื่อซื้อที่ดินนำมาพัฒนาโครงการ
  อย่างไรก็ดีมูลค่าที่เพิ่มขึ้นอย่างมากนั้นส่วนหนึ่งเนื่องมาจากผู้ประกอบการส่วนใหญ่ต่างรีบซื้อที่ดินเพื่อให้ทันกับมาตรการภาษีกระตุ้นธุรกิจอสังหาริมทรัพย์ของรัฐบาลที่สิ้นสุดลงในปี
  2546

  เช่นเดียวกับบริษัทฯ ในปี 2546 ที่ผ่านมา บริษัทฯ
  ได้ใช้งบประมาณเพื่อลงทุนซื้อทรัพย์สินทั้งสิ้นกว่า1,570 ล้านบาท
  โดยทรัพย์สินที่บริษัทฯลงทุนซื้อล้วนแต่อยู่ในทำเลที่มีศักยภาพอย่างยิ่งในการพัฒนาโครงการ
  ทรัพย์สินที่บริษัทฯ
  ได้ลงทุนซื้อดังกล่าวสามารถพัฒนาเป็นโครงการเพื่อขายและรองรับการขยายตัวของบริษัทฯ
  ได้ในปี 2547 และ 2548 โดยมีมูลค่าโครงการรวมกว่า 7,750 ล้านบาท
  อนึ่งในการลงทุนซื้อทรัพย์สิน บริษัท ให้ความสำคัญอย่างมากใน
  เรื่องการวิเคราะห์ความเสี่ยงในการลงทุน
  โดยมีการสำรวจข้อมูลทั้งแนวลึกและแนวกว้างด้านการตลาด และการศึกษาความเป็นไปได้
  โดยทีมงานที่มีประสบการณ์ ทำให้บริษัทฯมีฐานข้อมูลที่กว้างขวางและแม่นยำ อีกทั้งบริษัทฯ
  มีนโยบายอย่างเข้มงวดเกี่ยวกับผลตอบแทนด้านการลงทุน
  ดังนั้นทรัพย์สินที่บริษัทฯจะลงทุนซื้อต้องมีการศึกษาความเป็นไปได้แล้วว่าสามารถสร้างผลตอบแทนให้แก่บริษัทฯ
  ได้ตามนโยบายที่ตั้งไว้

2.  ด้านระยะเวลาการก่อสร้าง

  ปัจจุบันความต้องการคอนโดมิเนียมยังคงมีอยู่อย่างต่อเนื่อง
  โดยเฉพาะคอนโดมิเนียมใจกลางเมือง และเพื่อตอบสนองความต้องการดังกล่าว ปี 2546
  บริษัทฯ ได้เปิดการขายโครงการโนเบิล ออร่า ทองหล่อ ซึ่งเป็นคอนโดมิเนียมกลางเมือง
  และในปี 2547 บริษัทฯ มีแผนจะเปิดการขายโครงการคอนโดมีเนียมอีก 3 โครงการ ใน 3
  ทำเลทอง โดยเป็นโครงการอาคารสูง 2 โครงการบนถนนสุขุมวิท 36 และซอยราชครู
  และโครงการ 8 ชั้นในซอยร่วมฤดี

ทั้งนี้การพัฒนาโครงการอาคารสูง อาจมีความเสี่ยงเรื่องระยะเวลาการก่อสร้าง
ดังนั้นในการบริหารและควบคุมความเสี่ยงดังกล่าว
บริษัทฯจะคัดเลือกผู้รับเหมาขนาดใหญ่ที่มีประสบการณ์ในการสร้างอาคารสูงในการก่อสร้างโครงการเท่านั้น

3.  ด้านกฎเกณฑ์และข้อจำกัดที่เข้มงวดมากขึ้น

  กฎเกณฑ์และข้อจำกัดที่เข้มงวดมากขึ้นโดยเฉพาะอย่างยิ่งกฎหมายต่างๆที่ออกมาเพื่อคุ้มครองผู้บริโภคและเพื่อสภาพแวดล้อมการอยู่อาศัยที่ดี
  รวมทั้งการบังคับใช้ข้อกำหนดผังเมืองฉบับใหม่
  อันจะมีผลต่อการใช้พื้นที่และการเผื่อระยะพื้นที่ว่างของที่ดิน
  อาจเป็นอุปสรรคในการประกอบธุรกิจพัฒนาอสังหาริมทรัพย์

  อย่างไรก็ดี จากการบริหารงานโดยติดตามข้อมูลข่าวสารอยู่ตลอดเวลา บริษัทฯ
  จึงได้เตรียมความพร้อมเพื่อลดผลกระทบที่จะเกิดขึ้นล่วงหน้า โดยโครงการที่อาจได้รับผลกระทบ
  บริษัทฯ
  ได้เร่งรัดการทำงานเพื่อดำเนินการขออนุญาตก่อสร้างให้ทันก่อนการประกาศใช้ข้อกำหนดผังเมืองใหม่ดังกล่าวแล้ว

  ในอีกทางหนึ่ง หากพิจารณาถึงรายละเอียดของกฎเกณฑ์และข้อจำกัดที่รัฐบาลพยายามนำมาใช้
  จะเห็นว่าความเข้มงวดต่างๆ
  เหล่านั้นส่งผลกระทบต่อผู้ประกอบการขนาดเล็กที่ไม่มีความพร้อมด้านการเงินและการบริหารต้นทุน
  จนเป็นข้อจำกัดในการเข้ามาสู่ธุรกิจพัฒนาอสังหาริมทรัพย์ของผู้ประกอบการขนาดเล็กเหล่านั้น
  สำหรับผู้ประกอบการที่มีศักยภาพในด้านการเงิน การตลาดและการบริหารต้นทุน
  นอกจากจะไม่ได้รับผลกระทบแล้วยังถือเป็นมาตรการที่ส่งเสริมธุรกิจพัฒนาอสังหาริมทรัพย์ในระยะยาวอีกด้วย
  และด้วยสถานะทางการเงินของบริษัทฯ
  ประกอบกับการยึดมั่นในนโยบายการบริหารเงินทุนที่เข้มงวดเสมอมา
  และการบริหารงานอย่างมีประสิทธิภาพ
  บริษัทฯจึงสามารถป้องกันผลกระทบของปัญหาล่วงหน้าได้เป็นอย่างดี